钦定古今图书集成/明伦汇编/氏族典/第024卷 > 冯拯〈父俊〉
## 钦定古今图书集成/明伦汇编/氏族典/第024卷 > 冯拯〈父俊〉

按《宋史冯拯传》，“拯字道济，父俊，事汉湘阴公刘赟。赟
死，周太祖授检校太子宾客，戍安远军驭马镇，辞不
行，因徙居河阳。拯以书生谒赵普，普奇其状曰：‘子富
贵寿考，宜不下我’。举进士，补大理评事，通判峡州，权
知泽州，徙坊州，迁太常丞，权知石州，擢右正言。岁馀
代归，出使河北，与转运使樊知古计边储，还判三司”
户部理欠凭由司，为度支判官。淳化中，请立许王元
僖，太宗怒，贬知端州，徙知鼎州，改通判广州。郊祀毕，
覃恩，迁虞部员外，徙知江州。真宗即位，进比部员外
郎。御史中丞李惟清表为推直官，判三司度支勾院，
迁驾部。咸平初，兼侍御史知杂事，擢祠部郎中、枢密
直学士、权判吏部流内铨。向敏中宣抚河北、河东，拯
为副。明年，以右谏议大夫同知枢密院事，迁尚书工
部侍郎、签书枢密院事。景德中，为参知政事，再迁兵
部侍郎摄事。享太庙、封泰山，为仪仗使。礼成，进尚书
左丞。从祀汾阴，为仪仗使。迁工部尚书，以疾求罢，拜
刑部尚书、知河南府。七年，除御史中丞，又以疾辞。除
户部尚书、知陈州，再知河南府，迁兵部尚书，入判尚
书都省，以吏部尚书、检校太傅、同中书门下平章事，
充枢密使。其冬，拜右仆射兼中书侍郎、太子少傅、同
平章事、集贤殿大学士，进左仆射。乾兴元年，进封魏
国公，迁司空兼侍中。丁谓贬，拯代为司徒、玉清昭应
宫使、昭文馆大学士、监修国史。又为山陵使。《五》上表
愿罢相。拜武胜军节度使、检校太尉、兼侍中、判河南
府。卒，赠太史、中书令，谥文懿。